               EURÓPSKA KOMISIA
            V Bruseli4. 11. 2021
            COM(2021) 673 final
            2021/0351(NLE)

            Návrh
            ROZHODNUTIE RADY
            o pozícii, ktorá sa má prijať v mene Európskej únie v Spoločnom výbore EHP k zmene protokolu 32 k Dohode o EHP o finančných úpravách na vykonávanie článku 82
            (Text s významom pre EHP)

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Európskej únie v Spoločnom výbore EHP v súvislosti so zmenou protokolu 32 k Dohode medzi Európskym spoločenstvom a Európskym hospodárskym priestorom (ďalej len „Dohoda o EHP“) o finančných úpravách na vykonávanie článku 82 Dohody o EHP. Menia sa ním pravidlá vzťahujúce sa na účasť štátov EZVO, ktoré sú členmi EHP (Nórsko, Island a Lichtenštajnsko), na programoch Únie s cieľom zohľadniť špecifiká viacročného finančného rámca na roky 2021 – 2027, pokiaľ ide o vplyv vystúpenia Spojeného kráľovstva z Európskej únie na finančný príspevok štátov EZVO, ktoré sú členmi EHP, do rozpočtu EÚ.

               2.Kontext návrhu

               2.1.Dohoda o EHP

               Cieľom Dohody o EHP je podporovať trvalé a vyvážené upevňovanie obchodných a hospodárskych vzťahov medzi Európskou úniou, Islandom, Lichtenštajnskom a Nórskom s rovnakými podmienkami hospodárskej súťaže a dodržiavanie rovnakých pravidiel s cieľom vytvorenia homogénneho Európskeho hospodárskeho priestoru, ďalej označovaného ako „EHP“. Dohoda o EHP zaručuje jednotlivcom a hospodárskym subjektom v EHP rovnaké práva a povinnosti v rámci vnútorného trhu. Na jej základe sa právne predpisy EÚ, ktoré sa vzťahujú na štyri slobody – voľný pohyb tovaru, služieb, osôb a kapitálu – začleňujú do právnych systémov všetkých 30 štátov EHP. Dohoda o EHP sa okrem toho vzťahuje na spoluprácu v ďalších dôležitých oblastiach, ako sú výskum a vývoj, vzdelávanie, sociálna politika, životné prostredie, ochrana spotrebiteľa, cestovný ruch a kultúra, známe pod spoločným názvom „sprievodné a horizontálne“ politiky.

               V článku 82 Dohody o EHP sa vymedzujú pravidlá, ktoré by sa mali uplatňovať na finančnú účasť štátov EZVO, ktoré sú členmi EHP, pri účasti na programoch Únie. V protokole 32 k Dohode o EHP sa ďalej vymedzujú pravidlá, ktoré by sa mali uplatňovať, pokiaľ ide o finančné úpravy na vykonávanie článku 82.

               2.2.Spoločný výbor EHP

               Spoločný výbor EHP je zriadený podľa článku 92 Dohody o EHP. Spoločný výbor EHP sa skladá zo zástupcov zmluvných strán a môže prijímať rozhodnutia na základe dohody medzi Úniou na jednej strane a jednotne vystupujúcimi štátmi EZVO, ktoré sú členmi EHP, na strane druhej.

               Úlohou spoločného výboru je zabezpečiť účinné vykonávanie a fungovanie dohody. Na tento účel uskutočňuje výmenu názorov a informácií a prijíma rozhodnutia v prípadoch ustanovených v Dohode o EHP a v súvislosti s jej protokolmi. Na tento účel sa podľa článku 98 dohody môže protokol 32 meniť na základe rozhodnutia Spoločného výboru EHP v súlade s článkom 93 ods. 2 a článkami 99, 100, 102 a 103 Dohody o EHP.

               Aby sa zaručila právna istota a homogénnosť EHP, Spoločný výbor EHP by mal rozhodnúť o zmenách príloh a protokolov s cieľom zohľadniť vývoj právnych predpisov Únie. Tieto zmeny sa majú uplatňovať súčasne so zmenami, ktoré sa zaviedli v právnych predpisoch Únie, a pri náležitom zohľadnení vnútorných postupov zmluvných strán.

               2.3.Pripravovaný akt Spoločného výboru EHP

               Spoločný výbor EHP má prijať zmeny protokolu 32 k Dohode o EHP (ďalej len „pripravovaný akt“).

               Cieľom pripravovaného aktu je stanoviť podrobné podmienky účasti štátov EZVO, ktoré sú členmi EHP, na programoch EÚ tak, aby sa začlenili potrebné úpravy vyplývajúce z prijatia nového viacročného finančného rámca a rozpočtové dôsledky vystúpenia Spojeného kráľovstva z Únie.

               Pripravovaným aktom sa má do protokolu 32 k Dohode o EHP zahrnúť päť odsekov:

               Článok 1 sa dopĺňa tak, aby zahŕňal tieto ustanovenia:

               ·Ustanovenie o finančnej účasti štátov EZVO, ktoré sú členmi EHP, na rozpočtových prostriedkoch zahrnutých do rozpočtu EÚ na platby týkajúce sa riadkov na ukončenie programov po vystúpení Spojeného kráľovstva z Únie. Riadky na ukončenie programov zahŕňajú výlučne platby týkajúce sa záväzkov podpísaných v rámci VFR na roky 2014 – 2020, v prípade ktorých bude Spojené kráľovstvo naďalej uhrádzať svoj podiel až do uhradenia všetkých záväzkov. Dohoda o EHP nerozlišuje medzi riadkami na ukončenie programov a novými riadkami pre programy EÚ, čo by viedlo k tomu, že štáty EZVO, ktoré sú členmi EHP, by do rozpočtu EÚ prispievali viac, než je potrebné. Treba pripomenúť, že v prípadoch predchádzajúcich rozšírení sa uskutočnil opačný mechanizmus, ktorý spôsobil, že štáty EZVO, ktoré sú členmi EHP, platili do rozpočtu EÚ nižšiu sumu, než bolo potrebné. Preto sa po zmene protokolu 32 tento mechanizmus v prípade rozšírenia EÚ už nebude vykonávať, viedol by k vyššiemu faktoru proporcionality v prípade riadkov na ukončenie programov.

               ·Ustanovenie o zahrnutí úverov z nástroja NextGenerationEU do výpočtu príspevku štátov EZVO, ktoré sú členmi EHP, na financovanie programu Horizont Európa a mechanizmu Únie v oblasti civilnej ochrany s cieľom zohľadniť zvýšený rozpočet týchto programov.

               ·Dve dodatočné ustanovenia objasňujúce spôsob výpočtu príspevku štátov EZVO, ktoré sú členmi EHP, v prípade rozšírenia EÚ alebo vystúpenia členského štátu z Únie.

               Dopĺňa sa nový článok 8 s cieľom riešiť finančné úpravy pre príspevky štátov EZVO, ktoré sú členmi EHP, pokiaľ ide o rozpočtové záruky. Vzhľadom na špecifickosť rozpočtových záruk nie je možné zahrnúť finančný príspevok štátov EZVO, ktoré sú členmi EHP, do štandardného postupu používaného pre všetky ostatné programy EÚ. Takýto príspevok na rozpočtové záruky sa namiesto toho stanoví v osobitných dohodách o príspevku.

               Pripravovaný akt sa stane pre zmluvné strany záväzným v súlade s článkom 104 dohody, v ktorom sa stanovuje, že „[r]ozhodnutie prijaté Spoločným výborom EHP v prípadoch ustanovených touto dohodou, pokiaľ rozhodnutie neustanovuje inak, sa stáva nadobudnutím účinnosti záväzným pre zmluvné strany, ktoré musia uskutočniť nevyhnutné kroky na jeho výkon a uplatňovanie“. Okrem toho v súlade s článkom 119 dohody „[p]rílohy a akty v nich uvedené, tak ako boli prispôsobené pre účely tejto dohody, ako aj protokoly tvoria neoddeliteľnú súčasť tejto dohody“.

               V článku 103 dohody sa stanovuje, že „[a]k po uplynutí šiestich mesiacov po rozhodnutí Spoločného výboru EHP nedôjde k požadovanému oznámeniu, potom sa bude uplatňovať rozhodnutie Spoločného výboru EHP dočasne až do splnenia ústavných požiadaviek, pokiaľ zmluvná strana neoznámi, že sa dané dočasné uplatňovanie nemôže uskutočniť. Ak sa tak stane, alebo ak zmluvná strana oznámi, že neratifikovala dané rozhodnutie Spoločného výboru EHP, potom pozastavenie podľa odseku 102 ods. 5 nadobudne účinnosť mesiac po takomto oznámení, avšak v žiadnom prípade nie skôr, ako dňa, kedy sa zodpovedný akt ES vykoná v spoločenstve“.

               3.Pozícia, ktorá sa má zaujať v mene Únie

               Komisia predkladá Rade návrh rozhodnutia Spoločného výboru EHP, aby ho Rada prijala ako pozíciu Únie. Komisia dúfa, že tento návrh bude môcť Spoločnému výboru EHP predložiť pri najbližšej možnej príležitosti.

               Obsah a podstata návrhu pripojeného rozhodnutia Spoločného výboru EHP idú nad rámec úprav, ktoré sa dajú považovať za úpravy čisto technického charakteru v zmysle nariadenia Rady č. 2894/94. Pozíciu Únie preto stanoví Rada.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  1
               .

               4.1.2.Uplatnenie na tento prípad

               Spoločný výbor EHP je orgán zriadený dohodou, konkrétne Dohodou o EHP. Akt, ktorý má Spoločný výbor EHP prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkami 103 a 104 Dohody o EHP.

               Pripravovaný akt nedopĺňa ani nemení inštitucionálny rámec danej dohody. Procesnoprávnym základom navrhovaného rozhodnutia je preto článok 218 ods. 9 ZFEÚ v spojení s článkom 1 ods. 3 nariadenia Rady č. 2894/94 o opatreniach na vykonávanie Dohody o Európskom hospodárskom priestore.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               Ak pripravovaný akt sleduje viacero cieľov zároveň alebo obsahuje viacero zložiek, ktoré sú nerozlučne spojené bez toho, aby jeden cieľ alebo zložka boli oproti ostatným vedľajšie, hmotnoprávny základ rozhodnutia podľa článku 218 ods. 9 ZFEÚ bude musieť výnimočne zahŕňať viaceré zodpovedajúce právne základy.

               4.2.2.Uplatnenie na tento prípad

               Pripravovaný akt sleduje ciele a obsahuje zložky v oblasti rozpočtových pravidiel a finančnej pomoci. Tieto aspekty pripravovaného aktu sú nerozlučne spojené bez toho, aby jeden cieľ alebo zložka boli oproti ostatným vedľajšie.

               Hmotnoprávnym základom navrhovaného rozhodnutia sú preto tieto ustanovenia: Zmluva o fungovaní Európskej únie, a najmä jej článok 122 a článok 322 ods. 1.

               4.3.Záver

               Právnym základom navrhovaného rozhodnutia by mal byť článok 122 a článok 322 ods. 1 ZFEÚ v spojení s článkom 218 ods. 9 ZFEÚ a článkom 1 ods. 3 nariadenia Rady č. 2894/94 o opatreniach na vykonávanie Dohody o Európskom hospodárskom priestore.

               5.Vplyv na rozpočet

               Pripravovaným aktom sa upravuje výpočet výšky pripísaných príjmov od štátov EZVO, ktoré sú členmi EHP, pripočítaných k rozpočtovým prostriedkom EÚ tak, že sa a) zníži faktor proporcionality EHP – EZVO, ktorý sa uplatňuje na sumy v riadkoch na ukončenie programov tak, aby nedošlo k nedostatku rozpočtových prostriedkov, a b) do výpočtu príspevku štátov EZVO, ktoré sú členmi EHP, sa zahrnú úvery z nástroja NextGenerationEU, čím sa zvýši príspevok EHP – EZVO na programy, na ktorých sa zúčastňujú štáty EZVO, ktoré sú členmi EHP a ktoré zároveň využívajú úvery z nástroja NextGenerationEU: program Horizont Európa a mechanizmus Únie v oblasti civilnej ochrany.

               6.Uverejnenie pripravovaného aktu

               Keďže aktom Spoločného výboru EHP sa zmení protokol 32 k Dohode o EHP o finančných úpravách na vykonávanie článku 82, je vhodné, aby sa po prijatí uverejnil v Úradnom vestníku Európskej únie.

               2021/0351 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie v Spoločnom výbore EHP k zmene protokolu 32 k Dohode o EHP o finančných úpravách na vykonávanie článku 82

               (Text s významom pre EHP)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 122 a článok 322 ods. 1 v spojení s článkom 218 ods. 9,

               so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore
                  2
               , a najmä na jeho článok 1 ods. 3,

               so zreteľom na návrh Európskej komisie,

               keďže:

               (1)Dohoda o Európskom hospodárskom priestore (ďalej len „Dohoda o EHP“) nadobudla platnosť 1. januára 1994.

               (2)Právne predpisy Európskej únie boli zmenené, a to najmä prijatím nariadenia Rady (EÚ) 2020/2094 zo 14. decembra 2020, ktorým sa zriaďuje Nástroj Európskej únie na obnovu s cieľom podporiť obnovu po kríze COVID-19, a nariadenia Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti.

               (3)Podľa článku 98 Dohody o EHP môže Spoločný výbor EHP zriadený článkom 92 Dohody o EHP prijímať rozhodnutia, ktorými sa mení protokol 32 o finančných úpravách na vykonávanie článku 82 Dohody o EHP, v súlade s článkom 93 ods. 2 a článkami 99, 100, 102 a 103 dohody.

               (4)Ustanovenia protokolu 32 k Dohode o EHP by sa preto mali zodpovedajúcim spôsobom zmeniť.

               (5)Pozícia Únie v Spoločnom výbore EHP by mala byť založená na návrhu rozhodnutia Spoločného výboru EHP uvedeného v prílohe k tomuto rozhodnutiu,

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie prijať v Spoločnom výbore EHP k navrhovaným zmenám protokolu 32 o finančných úpravách na vykonávanie článku 82 Dohody o EHP, je založená na návrhu rozhodnutia Spoločného výboru EHP pripojenom k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia. Uplatňuje sa od 1. januára 2021.

               V Bruseli

                     Za Radu

                     predseda

                     (1)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (2)

                        Ú. v. ES L 305, 30.11.1994, s. 6 – 8.

    ---documentbreak---

               EURÓPSKA KOMISIA
            V Bruseli4. 11. 2021
            COM(2021) 673 final

            PRÍLOHA
            k
            návrhu ROZHODNUTIA RADY
            o pozícii, ktorá sa má prijať v mene Európskej únie v Spoločnom výbore EHP k zmene Protokolu 32 k Dohode o EHPo finančných úpravách na vykonávanie článku 82

               PRÍLOHA

               NÁVRH ROZHODNUTIA SPOLOČNÉHO VÝBORU EHP

               č. [...]

               z [...],

               ktorým sa mení Protokol 32 k Dohode o EHP o finančných úpravách na vykonávanie článku 82

               SPOLOČNÝ VÝBOR EHP

               so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,

               keďže:

               (1)Nariadením Rady (EÚ) 2020/2094 zo 14. decembra 2020, ktorým sa zriaďuje Nástroj Európskej únie na obnovu s cieľom podporiť obnovu po kríze COVID-19, sa prideľujú dodatočné vonkajšie pripísané príjmy na program Horizont Európa a mechanizmus Únie v oblasti civilnej ochrany. Vo finančných úpravách na vykonávanie článku 82 Dohody o EHP (protokol 32 EHP) je vhodné objasniť, že na účely výpočtu finančných príspevkov štátov EZVO by sa základ pre výpočet mal zvýšiť o rozpočtové prostriedky zodpovedajúce vonkajším pripísaným príjmom podľa článku 3 ods. 1 nariadenia Rady (EÚ) 2020/2094 v súvislosti s ich účasťou na týchto programoch.

               (2)V článku 82 Dohody o EHP sa stanovuje, že faktor proporcionality príspevkov štátov EZVO do rozpočtu EÚ sa má vypočítavať každoročne ako pomer medzi HDP štátov EZVO a členských štátov EÚ, a ak sa v Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu z 24. januára 2020 stanovuje, že Spojené kráľovstvo má naďalej povinnosť finančne prispievať do rozpočtu EÚ v pomere k jeho podielu viazaných finančných prostriedkov v medziach viacročného finančného rámca na roky 2014 – 2020, je vhodné, aby sa pri výpočte faktora proporcionality pre rozpočtové riadky slúžiace výlučne na uhradenie záväzkov vyplývajúcich z viacročného finančného rámca na roky 2014 – 2020 bral do úvahy HDP Spojeného kráľovstva.

               (3)Protokol 32 k Dohode o EHP by sa preto mal zodpovedajúcim spôsobom zmeniť,

               PRIJAL TOTO ROZHODNUTIE:

               Článok 1

               1.
                     V článku 1 protokolu 32 sa dopĺňajú tieto odseky:

               „10.
                     Na účely výpočtu operačného príspevku podľa článku 82 Dohody o EHP sa viazané a platobné rozpočtové prostriedky zahrnuté do rozpočtu Únie, ktorý bol na príslušné roky s konečnou platnosťou prijatý, určené na financovanie programu Horizont Európa [nariadenie Európskeho parlamentu a Rady (EÚ) 2021/695] a mechanizmu Únie v oblasti civilnej ochrany [nariadenie Európskeho parlamentu a Rady (EÚ) 2021/836] zvýšia o rozpočtové prostriedky zodpovedajúce vonkajším pripísaným príjmom prideleným na tieto činnosti podľa článku 3 ods. 1 nariadenia Rady (EÚ) 2020/2094, ktorým sa zriaďuje Nástroj Európskej únie na obnovu s cieľom podporiť obnovu po kríze COVID-19
                  1
               .

               11.
                     Na účely výpočtu faktora proporcionality pre rozpočtové riadky slúžiace výlučne na uhradenie záväzkov vyplývajúcich z viacročného finančného rámca na roky 2014 – 2020 a predchádzajúceho viacročného finančného rámca je „faktor proporcionality“ EZVO vymedzený v článku 82 ods. 1 Dohody o EHP súčtom pomerov medzi hrubým domácim produktom každého zo štátov EZVO v trhových cenách na jednej strane a súčtom hrubých domácich produktov členských štátov EÚ, Spojeného kráľovstva a daného štátu EZVO v trhových cenách na strane druhej. Tento faktor sa vypočíta pre každý rozpočtový rok na základe najnovších štatistických údajov v súlade s článkom 7.

               12.

                     Pokiaľ Spoločný výbor EHP nerozhodol inak, na účely výpočtu faktora proporcionality vymedzeného v článku 82 ods. 1 Dohody o EHP pre rozpočtový rok, počas ktorého pred 1. júlom daného roka nadobudne platnosť dohoda o pristúpení nového členského štátu uvedená v článku 49 Zmluvy o Európskej únii, hrubý domáci produkt členských štátov EÚ v trhových cenách zahŕňa hrubý domáci produkt nového členského štátu v trhových cenách.

               13.
                     Pokiaľ Spoločný výbor EHP nerozhodol inak, na účely výpočtu faktora proporcionality vymedzeného v článku 82 ods. 1 Dohody o EHP pre rozpočtový rok, počas ktorého po 1. júli daného roka nadobudne platnosť dohoda o vystúpení členského štátu uvedená v článku 50 Zmluvy o Európskej únii, hrubý domáci produkt členských štátov EÚ v trhových cenách zahŕňa hrubý domáci produkt vystupujúceho členského štátu v trhových cenách.“

               2.
                     V protokole 32 sa dopĺňa tento článok:

               „Článok 8

               Osobitné pravidlá účasti na rozpočtových zárukách

               Osobitné finančné úpravy pre príspevky štátov EZVO súvisiace s účasťou na rozpočtových zárukách vrátane postupu určenia finančnej účasti na nich sa stanovia v osobitných dohodách o príspevku, ktorými sa môžu dopĺňať úpravy stanovené v tomto protokole. Príspevok pozostáva z príspevku na tvorbu rezerv na čiastočné krytie rozpočtovej záruky a plnenie príslušného podmieneného záväzku alebo je hotovostným príspevkom na tvorbu rezerv na plné krytie rozpočtovej záruky, a to na základe podmienok stanovených v osobitných dohodách o príspevku.“

               Článok 2

               Toto rozhodnutie nadobúda účinnosť dňom nasledujúcim po doručení posledného oznámenia podľa článku 103 ods. 1 Dohody o EHP
                  2*.

               Uplatňuje sa od 1. januára 2021.

               Článok 3

               Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

               V Bruseli […]

                  Za Spoločný výbor EHP

                  predseda,

                  [...]

                     (1)

                        Ú. v. EÚ L 433I, 22.12.2020, s. 23.

                     (2)
                  *
                        [Ústavné požiadavky boli oznámené.] [Ústavné požiadavky neboli oznámené.]


               EURÓPSKA KOMISIA
            V Bruseli29. 4. 2022
            COM(2022) 191 final
            2022/0136(NLE)

            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Asociačnej rade zriadenej Euro-stredomorskou dohodou o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej, pokiaľ ide o prijatie priorít partnerstva EÚ a Egypta

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie v Asociačnej rade EÚ – Egypt v súvislosti s plánovaným prijatím priorít partnerstva EÚ a Egypta na roky 2021 – 2027.

               2.Kontext návrhu

               2.1.Euro-stredomorská dohoda

               Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej bola podpísaná 25. júna 2001 v Luxemburgu a nadobudla platnosť 1. júna 2004
                  1
                (ďalej len „dohoda“). Táto dohoda o pridružení tvorí právny základ dvojstranných vzťahov medzi EÚ a Egyptom.

               Cieľom dohody je:

               –poskytnúť vhodný rámec pre politický dialóg, ktorý umožní rozvoj úzkych politických vzťahov medzi zmluvnými stranami,

               –vytvoriť podmienky pre postupnú liberalizáciu obchodu s tovarom, službami a kapitálom,

               –podporovať rozvoj vyvážených hospodárskych a sociálnych vzťahov medzi zmluvnými stranami prostredníctvom dialógu a spolupráce,

               –zlepšovať životné a pracovné podmienky a zvyšovať produktivitu a finančnú stabilitu,

               –podporiť regionálnu spoluprácu s cieľom upevniť mierové spolužitie a hospodársku a politickú stabilitu,

               –rozvíjať spoluprácu v iných oblastiach spoločného záujmu.

               2.2.ASOCIAČNÁ RADA EÚ – EGYPT

               Asociačná rada EÚ – Egypt bola zriadená podľa článku 74 Euro-stredomorskej dohody.

               Uvedená Asociačná rada má právomoc prijímať rozhodnutia na účely dosiahnutia cieľov dohody v prípadoch, ktoré sú v nej stanovené, a vydávať vhodné odporúčania. Rozhodnutia sú pre zmluvné strany záväzné. Podľa rokovacieho poriadku predsedá Asociačnej rade striedavo EÚ a Egypt počas obdobia 12 mesiacov. Predpokladá sa, že Asociačná rada bude zasadať na ministerskej úrovni raz ročne.

               2.3.Pripravovaný akt Asociačnej rady EÚ – Egypt

               Asociačná rada EÚ – Egypt má na svojom IX. zasadnutí prijať odporúčanie týkajúce sa priorít partnerstva EÚ a Egypta na roky 2021 – 2027 (ďalej len „pripravovaný akt“).

               Cieľom pripravovaného aktu je usmerňovať a formovať partnerstvo medzi EÚ a Egyptom v rokoch 2021 – 2027.

               V rámci revidovanej európskej susedskej politiky
                  2
                prijatej v novembri 2015 sa stanovuje rámec na vymedzenie dvojstranných vzťahov s partnermi. Tieto vzťahy by sa mali zachytiť v politickom dokumente označenom ako „priority partnerstva“, ktoré predstavujú kľúčový referenčný bod pri dojednávaní obmedzeného súboru cielených priorít na nadchádzajúce roky s partnerskými krajinami. EÚ a Egypt sa tešia dlhodobému partnerstvu. V záujme ďalšieho posilnenia pevného a viacúrovňového vzťahu medzi oboma partnermi sa určili priority partnerstva, aby sa podporilo vykonávania dohody o pridružení medzi EÚ a Egyptom.

               „Priority partnerstva“ odrážajú spoločné záujmy a sústreďujú sa na oblasti, v ktorých je spolupráca EÚ a Egypta prínosom pre obe strany. Hlavnými politickými prioritami vo vzťahoch EÚ a Egypta na roky 2021 – 2027 sú: i) udržateľné moderné hospodárstvo a sociálny rozvoj v Egypte; ii) partnerstvo v oblasti zahraničnej politiky; iii) posilnenie stability.

               3.Pozícia, ktorá sa má zaujať v mene Únie

               Pozíciou, ktorá sa má zaujať v mene Únie, by malo byť schválenie návrhu priorít partnerstva EÚ a Egypta, ktorý je pripojený k tomuto návrhu.

               Priority partnerstva EÚ a Egypta vyjadrujú spoločné ciele európskej susedskej politiky, ktorými sú spoločné priestory mieru, prosperity a stability. Ich cieľom je riešiť spoločné výzvy, ktorým čelia EÚ a Egypt, presadzovať spoločné záujmy a obom stranám zaručiť dlhodobú stabilitu a udržateľný rozvoj. Okrem toho sú v súlade s ambíciou demokratického, stabilnejšieho, ekologickejšieho a prosperujúcejšieho južného susedstva - ako strategickej priority pre EÚ - vyjadrenou v záveroch Európskej rady z 10. – 11. decembra 2020
                  3
               .

               V prioritách partnerstva sa osobitná pozornosť venuje posilňovaniu spolupráce na základe nového programu EÚ pre Stredozemie
                  4
                a jeho hospodárskeho a investičného plánu pre južných susedov
                  5
               , Európskej zelenej dohody a záverov Rady zo 16. apríla 2021
                  6
                o obnovenom partnerstve s južným susedstvom, ako aj zmierneniu nepriaznivého sociálno-ekonomického vplyvu pandémie COVID-19 vrátane zelenej, digitálnej, odolnej a inkluzívnej obnovy. V dohode o pridružení medzi EÚ a Egyptom sa stanovuje všeobecný rámec pre spoluprácu a priority partnerstva. Priority partnerstva sa riadia Agendou 2030 pre udržateľný rozvoj
                  7
               , cieľmi OSN v oblasti udržateľného rozvoja, Parížskou dohodou o zmene klímy a spoločným záväzkom k univerzálnym hodnotám demokracie, právneho štátu a dodržiavania ľudských práv.

               Priority partnerstva by mali pomôcť naplniť túžby ľudí na oboch stranách Stredozemného mora, najmä pokiaľ ide o zabezpečenie inkluzívneho udržateľného rozvoja, sociálnej spravodlivosti, dôstojných pracovných príležitostí, hospodárskej prosperity a podstatne zlepšených životných podmienok. Kľúčovými aspektmi týchto cieľov sú inkluzívny rast podporený inováciami; účinná a participatívna správa vecí verejných, ktorá sa riadi zásadami právneho štátu, ľudskými právami a základnými slobodami vrátane sociálnych a pracovných práv; posilnenie postavenia žien zamerané na dosiahnutie rodovej rovnosti a dodržiavanie práv dieťaťa. Uvedené priority takisto zohľadňujú príslušnú úlohu EÚ a Egypta ako medzinárodných aktérov a ich cieľom je posilniť tak ich vzájomnú dvojstrannú spoluprácu, ako aj ich regionálnu a medzinárodnú spoluprácu. V tejto súvislosti dôležitými nástrojmi ponúkajúcimi nové príležitosti na spoluprácu budú: lepšia prepojenosť medzi EÚ a Egyptom s osobitným dôrazom na inteligentnú, automatizovanú a elektronickú mobilitu, digitalizácia a ekologické hospodárstvo. K plneniu priorít partnerstva prispeje vykonávanie hlavných iniciatív hospodárskeho a investičného plánu nového programu pre Stredozemie, a to aj prostredníctvom iniciatív Tímu Európa. Tieto priority sú dôležitou súčasťou spolupráce EÚ a Egypta a pomáhajú chrániť naše spoločné záujmy a statky v Stredozemí.

               Priority partnerstva EÚ a Egypta boli vypracované po dôkladných konzultáciách s príslušnými útvarmi Komisie a so zástupcami členských štátov EÚ v pracovnej skupine Rady pre Maghreb a Mašrek a po rokovaniach s egyptským ministerstvom zahraničných vecí.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa uvádzajú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  8
               .

               4.1.2.Uplatnenie na tento prípad

               Asociačná rada EÚ – Egypt je orgán zriadený dohodou, konkrétne Euro-stredomorskou dohodou o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej, ktorá bola podpísaná 25. júna 2001 a nadobudla platnosť 1. júna 2004.

               Akt, ktorý má prijať Asociačná rada EÚ – Egypt, predstavuje akt s právnymi účinkami. Pripravovaný akt môže rozhodujúcim spôsobom ovplyvniť obsah právnej úpravy EÚ, konkrétne: jej politiku rozvojovej spolupráce vo vzťahu k Egyptu. Dôvodom je, že priority partnerstva EÚ a Egypta budú usmerňovať a formovať budúce vzťahy medzi EÚ a Egyptom vrátane plánovania pomoci v kontexte rozvojovej spolupráce v rámci nového Nástroja susedstva a rozvojovej a medzinárodnej spolupráce v rokoch 2021 – 2027. Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spolupráce s treťou krajinou v rámci dohody o pridružení a európskej susedskej politiky. Opatrenia, ktorých prijatie sa plánovalo, sa vo všeobecnosti týkajú všetkých oblastí, na ktoré sa vzťahuje dohoda o pridružení, a ich cieľom je ďalšie vykonávanie a prehĺbenie pridruženia medzi zmluvnými stranami. Z toho vyplýva, že oblasť, do ktorej dané rozhodnutie patrí, sa musí určiť s ohľadom na dohodu o pridružení ako celok. Hmotnoprávnym základom navrhovaného rozhodnutia je preto článok 217 ZFEÚ.

               4.3.Záver

               Právnym základom navrhovaného rozhodnutia by mal byť článok 217 v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže aktom Asociačnej rady EÚ – Egypt sa zmenia predchádzajúce priority partnerstva EÚ a Egypta prijaté na zasadnutí Asociačnej rady EÚ – Egypt 25. júla 2017
                  9
               , je vhodné ho po prijatí uverejniť v Úradnom vestníku Európskej únie.

               2022/0136 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Asociačnej rade zriadenej Euro-stredomorskou dohodou o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej, pokiaľ ide o prijatie priorít partnerstva EÚ a Egypta

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej (ďalej len „dohoda“) bola podpísaná 25. júna 2001 a nadobudla platnosť 1. júna 2004.
                  10
               .

               (2)Podľa  článku 76 Euro-stredomorskej dohody môže Asociačná rada prijímať rozhodnutia na účely dosiahnutia cieľov dohody a vydávať primerané odporúčania. Asociačná rada EÚ – Egypt má na svojom IX. zasadnutí prijať odporúčanie týkajúce sa priorít partnerstva EÚ a Egypta.

               (3)Je vhodné stanoviť pozíciu, ktorá sa má v mene Únie zaujať v Asociačnej rade, keďže sú aktom s právnymi účinkami.

               (4)Cieľom pripravovaného aktu je usmerňovať a formovať partnerstvo medzi EÚ a Egyptom v rokoch 2021 – 2027. EÚ a Egypt sa tešia dlhodobému partnerstvu. V záujme ďalšieho posilnenia tohto pevného a viacúrovňového vzťahu medzi oboma partnermi sa určili priority partnerstva, aby sa podporilo vykonávania dohody o pridružení medzi EÚ a Egyptom.

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na IX. zasadnutí Asociačnej rady EÚ – Egypt, je založená na návrhu odporúčania Asociačnej rady EÚ – Egypt, ktorým sa prijímajú priority partnerstva EÚ a Egypta, pripojenom k tomuto rozhodnutiu.

               Článok 2

               Toto rozhodnutie je určené Komisii a vysokému predstaviteľovi Únie pre zahraničné veci a bezpečnostnú politiku.

               V Bruseli

                     Za Radu

                     predseda/predsedníčka

                     (1)

                        Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej; Ú. v. ES L 304, 30.09.2004.

                     (2)

                        Spoločné oznámenie Európskemu parlamentu, Rade, Európskemu hospodárskemu a sociálnemu výboru a Výboru regiónov: Preskúmanie európskej susedskej politiky, SWD(2015) 500.

                     (3)

                        https://www.consilium.europa.eu/media/47296/1011-12-20-euco-conclusions-en.pdf

                     (4)

                        JOIN(2021) 2 final

                     (5)

                        SWD(2021) 23 final

                     (6)

                        https://ec.europa.eu/neighbourhood-enlargement/news_corner/news/new-agenda-mediterranean-council-approves-conclusions-renewed-partnership-southern_en

                     (7)

                     Rezolúcia OSN 70/1 Transformujeme náš svet:

                      Agenda 2030 pre udržateľný rozvoj

                     (8)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (9)

                        Odporúčanie Asociačnej rady EÚ – Egypt č. 1/2017 z 25. júla 2017 o schválení priorít partnerstva EÚ a Egypta; Ú. v. EÚ L 255/26, 3.10.2017.

                     (10)

                        Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej; Ú. v. ES L 304, 30.9.2004.

    ---documentbreak---

               EURÓPSKA KOMISIA
            V Bruseli29. 4. 2022
            COM(2022) 191 final

            PRÍLOHA
            k
            návrhu ROZHODNUTIA RADY
            o pozícii, ktorá sa má zaujať v mene Európskej únie v Asociačnej rade zriadenej Euro-stredomorskou dohodou o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej, pokiaľ ide o prijatie priorít partnerstva EÚ a Egypta

               PRÍLOHA

               ODPORÚČANIE 9. ASOCIAČNEJ RADY EÚ – Egypt č. 1

               z DD/MM/2022 o schválení priorít partnerstva EÚ a Egypta

               ASOCIAČNÁ RADA EÚ – EGYPT,

               so zreteľom na Euro-stredomorskú dohodu o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej,

               keďže:

               (1)Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej bola podpísaná 25. júna 2001 a nadobudla platnosť 1. júna 2004.

               (2)Článkom 76 Euro-stredomorskej dohody sa Asociačná rada splnomocňuje prijímať rozhodnutia na účely dosiahnutia cieľov tejto dohody a vydávať primerané odporúčania.

               (3)Podľa článku 86 uvedenej dohody zmluvné strany prijmú všetky všeobecné alebo osobitné opatrenia potrebné na splnenie záväzkov, ktoré im vyplývajú z tejto dohody, a zabezpečia, aby sa dosiahli ciele, ktoré sú v nej stanovené.

               (4)V preskúmaní európskej susedskej politiky sa navrhuje nová fáza spolupráce s partnermi s väčším podielom zodpovednosti na oboch stranách.

               (5)EÚ a Egypt sa dohodli, že upevnia svoje partnerstvo dohodou o súbore priorít na roky 2021 – 2027 s cieľom riešiť spoločné výzvy, ktorým čelí EÚ a Egypt, a presadzovať spoločné záujmy.

               (6)Zmluvné strany Euro-stredomorskej dohody sa dohodli na znení priorít partnerstva EÚ a Egypta, ktorými sa podporí vykonávanie Euro-stredomorskej dohody so zameraním spolupráce na všeobecne identifikované spoločné záujmy,

               TÝMTO ODPORÚČA:

               Článok 1

               Asociačná rada odporúča, aby zmluvné strany plnili priority partnerstva EÚ a Egypta, ktoré sú uvedené v prílohe.

               Článok 2

               Prioritami partnerstva EÚ a Egypta uvedenými v článku 1 sa nahrádzajú priority partnerstva EÚ a Egypta, ktorých vykonávanie bolo odporúčané v odporúčaní Asociačnej rady č. 1/2017 z 25. júla 2017.

               Článok 3

               Toto odporúčanie nadobúda účinnosť dňom jeho prijatia.

               V xx [deň. mesiac. rok]

               Za Asociačnú radu

               Predseda

               ***

               Priority partnerstva EÚ a Egypta na roky 2021 – 2027

               I. Úvod

               Cieľom týchto priorít partnerstva je riešiť spoločné výzvy, ktorým čelia EÚ a Egypt, presadzovať spoločné záujmy, zaručiť dlhodobú stabilitu a udržateľný rozvoj na oboch stranách Stredozemia, ako aj posilniť spoluprácu a realizovať nevyužitý potenciál týchto vzťahov. Osobitná pozornosť sa v nich venuje posilňovaniu spolupráce, ktorá sa riadi egyptskou „Stratégiou trvalo udržateľného rozvoja – vízia do roku 2030“ a revidovanou európskou susedskou politikou, ktorá je formulovaná v novom programe EÚ pre Stredozemie
                  1
                a jeho hospodárskom a investičnom pláne pre južných susedov
                  2
               , Európskej zelenej dohode a záveroch Rady zo 16. apríla 2021
                  3
                o obnovenom partnerstve s južným susedstvom , ako aj zmierňovaniu nepriaznivého sociálno-ekonomického vplyvu pandémie COVID-19, a to aj prostredníctvom zelenej, digitálnej, odolnej a inkluzívnej obnovy. V dohode o pridružení medzi EÚ a Egyptom sa stanovuje všeobecný rámec pre spoluprácu a priority partnerstva. Priority partnerstva sa riadia Agendou 2030 pre udržateľný rozvoj
                  4
               , cieľmi OSN v oblasti udržateľného rozvoja, Parížskou dohodou o zmene klímy a spoločným záväzkom rešpektovať univerzálne hodnoty demokracie, právny štát a dodržiavať ľudské práva. Okrem toho sú v súlade s ambíciou demokratického, stabilnejšieho, ekologickejšieho a prosperujúcejšieho južného susedstva - ako strategickej priority pre EÚ - vyjadrenou v záveroch Európskej rady z 10. – 11. decembra 2020
                  5
               .

               II. Priority

               Priority partnerstva by mali pomôcť naplniť túžby ľudí na oboch stranách Stredozemia, najmä pokiaľ ide o zabezpečenie inkluzívneho udržateľného rozvoja, sociálnej spravodlivosti, dôstojných pracovných príležitostí, hospodárskej prosperity a podstatne zlepšených životných podmienok. Kľúčovými aspektmi týchto cieľov sú inkluzívny rast podporený inováciami; účinná a participatívna správa vecí verejných, ktorá sa riadi zásadami právneho štátu, ľudskými právami a základnými slobodami vrátane sociálnych a pracovných práv; posilnenie postavenia žien zamerané na dosiahnutie rodovej rovnosti a dodržiavanie práv dieťaťa. Uvedené priority takisto zohľadňujú príslušnú úlohu EÚ a Egypta ako medzinárodných aktérov a ich cieľom je posilniť tak ich vzájomnú dvojstrannú spoluprácu, ako aj ich regionálnu a medzinárodnú spoluprácu. V tejto súvislosti dôležitými nástrojmi ponúkajúcimi nové príležitosti na spoluprácu budú: lepšia prepojenosť medzi EÚ a Egyptom s osobitným dôrazom na inteligentnú, automatizovanú a elektronickú mobilitu, digitalizácia a zelené hospodárstvo. K plneniu priorít partnerstva prispeje vykonávanie hlavných iniciatív hospodárskeho a investičného plánu nového programu pre Stredozemie, a to aj prostredníctvom iniciatív Tímu Európa. Uvedené priority predstavujú dôležitú súčasť spolupráce EÚ s Egyptom a pomáhajú chrániť naše spoločné záujmy a statky v Stredozemí.

               Pandémia ochorenia COVID-19 ohrozila vnútroštátne systémy zdravotnej starostlivosti a hlboko zasiahla hospodárstvo a spoločnosť. EÚ a Egypt budú úzko spolupracovať na dlhodobej sociálno-ekonomickej obnove a udržateľnom rozvoji. Cieľom oboch strán je maximalizovať prínosy pre oživenie hospodárstiev po pandémii ochorenia COVID-19 a zmierniť potenciálne negatívne dôsledky.

               Pre toto partnerstvo budú teda smerodajné tieto celkové priority:

               1. Udržateľné moderné hospodárstvo a sociálny rozvoj v Egypte

               EÚ a Egypt budú ako kľúčoví partneri spolupracovať na dosiahnutí sociálno-ekonomických cieľov stanovených v egyptskej „Stratégii trvalo udržateľného rozvoja – vízia do roku 2030“ s osobitným dôrazom na potreby udržateľného rozvoja.

               a)Posilňovať odolnosť, budovať prosperitu a podporovať transformáciu na digitálne a zelené hospodárstvo

               Egypt je odhodlaný dosiahnuť dlhodobú sociálno-ekonomickú udržateľnosť, okrem iného vytvorením priaznivejšieho prostredia pre inkluzívny rast a tvorbu dôstojných a produktívnych pracovných miest, najmä pre mladých ľudí a ženy, a to aj podporovaním začleňovania neformálneho sektora do formálneho hospodárstva. Z hľadiska dlhodobej hospodárskej udržateľnosti si to bude vyžadovať opatrenia, ktoré vytvoria väčší fiškálny priestor na lepšie vykonávanie stratégie trvalo udržateľného rozvoja, ďalšiu reformu systému dotácií a zdaňovania, posilnenie úlohy súkromného sektora a zlepšenie podnikateľského prostredia s cieľom prilákať viac priamych zahraničných investícií, a to aj prostredníctvom otvorenejšej a udržateľnejšej obchodnej politiky, ktorá bude podporovať kľúčové projekty infraštruktúry, ako je vytvorenie účinného, spoľahlivého a udržateľného dopravného systému. Vzhľadom na význam rozvoja malých a stredných podnikov (MSP) pre udržateľný a inkluzívny rast bude tento sektor naďalej zohrávať ústrednú úlohu v rámci spolupráce EÚ a Egypta. EÚ bude okrem toho podporovať úsilie Egypta v oblasti reformy verejnej správy a dobrej správy vecí verejných, a to aj podporovaním kvalitných štatistík a s prihliadnutím na digitálnu revolúciu a s ňou súvisiace nové obchodné a spoločenské modely.

               EÚ bude naďalej zohrávať dôležitú úlohu pri podpore podnikateľského prostredia a udržateľného hospodárskeho rastu, a to aj prostredníctvom konkrétnych hlavných iniciatív v prioritných odvetviach, ako sú: rozvoj udržateľných druhov dopravy, infraštruktúra verejnej dopravy a podpora prechodu Egypta na elektrickú mobilitu. V súlade s tým, ako Egypt vykonáva svoju stratégiu trvalo udržateľného rozvoja do roku 2030, rozšíri EÚ svoju podporu na prechod Egypta na zelené hospodárstvo aj na udržateľný rozvoj sektorov poľnohospodárstva a vodného hospodárstva. V tejto súvislosti bude EÚ podporovať aj zlepšovanie digitálnej infraštruktúry, a najmä všeobecný prístup k lepším, cenovo dostupným a bezpečným sieťam, ako aj zvyšovanie povedomia a výmenu informácií a poznatkov o kybernetických hrozbách.

               Keďže EÚ a Egypt uznávajú význam výskumu a inovácií pre pokrok svojich spoločností, budú aj ďalej spolupracovať vo všetkých odvetviach v oblasti výskumu a inovácií a pri rozvoji digitálnych technológií vrátane umelej inteligencie a kybernetickej bezpečnosti a zároveň budú chrániť právo na súkromie. Egypt a EÚ v tejto súvislosti zdôraznili svoj záujem o zintenzívnenie spolupráce vo viacerých relevantných výskumných a vysokoškolských činnostiach, a to aj v rámci programov Horizont Európa, Erasmus+, PRIMA a regionálnej platformy Únie pre Stredozemie pre výskum a inováciu.

               Vzhľadom na neoceniteľné kultúrne dedičstvo Egypta a jeho rozmanitosť, ako aj významný prínos odvetvia kultúry a cestovného ruchu k hospodárskemu rozvoju krajiny, HDP, zamestnanosti, vytváraniu devízových rezerv a pre spoločnosť ako takú sa bude klásť osobitný dôraz na väzbu medzi kultúrou, zachovaním kultúrneho dedičstva a rozvojom hospodárstva. EÚ a Egypt budú spolupracovať okrem iného aj pri hľadaní spôsobov ochrany a zachovania hmotného aj nehmotného kultúrneho dedičstva a navrhnú príslušné spoločné akcie v rámci spolupráce v tejto oblasti. S cieľom riešiť negatívny vplyv pandémie ochorenia COVID-19 na odvetvie cestovného ruchu v Egypte budú EÚ a Egypt spolupracovať na rozšírení príležitostí v tejto oblasti.

                b) Obchod a investície

               EÚ a Egypt sú dôležitými obchodnými partnermi. Obe strany spoločne určia vhodné prístupy k posilneniu dvojstranných obchodných a investičných vzťahov, zlepšeniu konkurencieschopnosti a zabezpečeniu dostupnosti tovaru a služieb na príslušných trhoch v súlade s predpismi Svetovej obchodnej organizácie (WTO) a dohodou o pridružení medzi EÚ a Egyptom a ďalšou integráciou Egypta do regionálnych a globálnych hodnotových reťazcov.

               EÚ a Egypt budú úzko spolupracovať na predkladaní spoločných praktických návrhov s cieľom pomôcť Egyptu zvýšiť jeho konkurencieschopnosť a transparentnosť jeho trhu, posilniť existujúce obchodné a investičné vzťahy a zabezpečiť, aby sa v plnej miere dodržiavali ustanovenia dohody o pridružení medzi EÚ a Egyptom týkajúce sa obchodu a hospodárskej súťaže a aby sa dohoda vykonávala tak, že sa naplno využije jej potenciál. V záujme lepšej ochrany zdravia a bezpečnosti spotrebiteľov bude EÚ podporovať prechod na udržateľné potravinové systémy, ako aj rozvoj účinných rámcov pre bezpečnosť spotrebiteľov s prihliadnutím na predpisy WTO, medzinárodne dohodnuté sanitárne a fytosanitárne normy a príslušné pravidlá a zásady EÚ. Obe strany budú úzko spolupracovať s cieľom prilákať európske investície a podporiť ich, a to predovšetkým vytvorením priaznivého prostredia pre investície, pričom zvážia príležitosti, akými sú hospodárska zóna Suezského prieplavu, otvorenejšia a udržateľnejšia obchodná politika a zlepšenie regulačného rámca.

               EÚ bude podporovať politiky Egypta týkajúce sa podpory elektronického obchodu, digitálneho obchodu, regulácie hospodárskej súťaže a zvyšovania investičného potenciálu krajiny zlepšením podnikateľského prostredia a rozvojom egyptskej stratégie pre zelené informačné a komunikačné technológie.

               c) Sociálny rozvoj a sociálna spravodlivosť

               EÚ podporuje snahu Egypta presadzovať sociálny rozvoj, sociálnu spravodlivosť a zmysluplný inkluzívny sociálny dialóg a reformovať ich, ako aj riešiť sociálne a demografické výzvy spojené s rýchlym populačným rastom vrátane nedostatku vody a zraniteľnosti v oblasti potravinovej bezpečnosti. Súčasťou uvedeného úsilia je podpora ľudských zdrojov v krajine, najmä mladých ľudí, žien a detí. EÚ bude podporovať úsilie Egypta o posilnenie hospodárskej a sociálnej  ochrany osôb v zraniteľných situáciách v Egypte, najmä tých, ktoré sú vystavené možným negatívnym vplyvom hospodárskych reforiem a dôsledkom vonkajších otrasov, ako je pandémia ochorenia COVID-19, prostredníctvom komplexných záchranných sociálnych sietí a cielených programov sociálnej ochrany v súlade s cieľmi iniciatívy Dôstojný život (Haya Karima) a programov Takaful a Karama. Osobitná pozornosť sa bude venovať podpore posilnenia postavenia žien a úlohe žien a dievčat v spoločnosti a hospodárstve, ako sa uvádza v národnej stratégii pre posilnenie postavenia žien do roku 2030. Okrem toho EÚ a Egypt budú naďalej presadzovať inkluzívny sociálno-ekonomický rozvoj vidieka a miest, ako aj zlepšovať poskytovanie základných služieb, podporovať moderné kvalitné vzdelávanie, a to aj v záujme zabezpečenia prepojenia s dopytom na trhu práce, zvyšovania digitálnych zručností a gramotnosti obyvateľstva, technickej a odbornej prípravy, ako aj systémov zdravotnej starostlivosti.

               EÚ a Egypt plánujú spoluprácu v sektore zdravotníctva s cieľom znížiť tlak na zdravotnícke služby v súvislosti s ochorením COVID-19, a takisto spoluprácu týkajúcu sa vakcín, aby podporili aj ambície Egypta stať sa regionálnym centrom výroby vakcín a ich vývozu do Afriky a Blízkeho východu. EÚ sa podelí o svoje skúsenosti v oblasti zavádzania všeobecného zdravotného poistenia a zlepšenej zdravotnej starostlivosti.

               d) Energetika, životné prostredie a opatrenia v oblasti klímy

               EÚ a Egypt budú spolupracovať pri diverzifikácii zdrojov energie a prechode na nízkoemisné hospodárstvo s osobitným zameraním na obnoviteľné zdroje energie, opatrenia v oblasti energetickej efektívnosti a postupný prechod na nízkouhlíkové a udržateľné druhy dopravy v oblasti pozemnej a námornej dopravy a civilného letectva. EÚ na žiadosť egyptskej vlády podporí úsilie Egypta o modernizáciu jeho integrovanej energetickej stratégie tak, aby dokázala spĺňať požiadavky tejto krajiny v súvislosti s udržateľným rozvojom a prispela k zníženiu emisií skleníkových plynov. Posilnenie dialógu o energetike a klíme medzi EÚ a Egyptom prispeje k určeniu kľúčových oblastí spolupráce. Mohla by medzi ne patriť podpora úsilia Egypta stať sa energetickým uzlom v regióne so zameraním na energiu z obnoviteľných zdrojov, prebiehajúcu spoluprácu v rámci Fóra pre zemný plyn vo východnom Stredozemí a realizáciu vzájomne prospešných projektov v oblasti energetiky vrátane projektov prepojenia Egypta a EÚ.

               EÚ a Egypt budú spolupracovať aj na spoločnom výskume, výmene skúseností a najlepších postupov, transfere technológií a podpore spolupráce na úrovni nižších regionálnych celkov (v regióne Stredozemného mora) s náležitým ohľadom na ochranu morských ekosystémov v Stredozemnom mori.

               EÚ a Egypt posilnia spoluprácu, aby presadzovali koncepciu ekoturizmu vrátane ochrany biodiverzity v Egypte a Stredozemnom mori, najmä pokiaľ ide o riadenie prírodných rezervácií a obnovou znehodnotených prírodných rezervácií.

               EÚ a Egypt budú spolupracovať pri podpore opatrení v oblasti klímy a životného prostredia s cieľom dosiahnuť udržateľný rozvoj v súlade so svojimi záväzkami vyplývajúcimi z Rámcového dohovoru Organizácie Spojených národov o zmene klímy (UNFCCC), Parížskej dohody a Glasgowských rozhodnutí v oblasti klímy. EÚ bude podporovať vykonávanie vnútroštátne stanovených príspevkov Egypta v oblasti zmierňovania zmeny klímy a adaptácie na ňu, a to aj prostredníctvom financovania opatrení v oblasti zmeny klímy. EÚ a Egypt budú navyše spolupracovať pri dosahovaní cieľov stanovených okrem iného v Agende 2030 pre udržateľný rozvoj a sendaiskom rámci pre znižovanie rizika katastrof.

               EÚ bude podporovať úsilie Egypta o zelenú transformáciu, vytváranie zeleného rastu a pracovných miest, optimalizáciu potenciálu a využívanie jeho zdrojov energie, ďalšiu diverzifikáciu jeho energetického mixu prostredníctvom energie z obnoviteľných zdrojov a energetickú efektívnosť, posilňovanie správy vecí verejných a stanovovanie modelov rozvoja šetrných k životnému prostrediu.

               EÚ bude podporovať Egypt pri presadzovaní udržateľného financovania vrátane zelených dlhopisov, pri prijímaní noriem environmentálnej udržateľnosti vo svojom domácom investičnom portfóliu, ako aj pri posilňovaní jeho schopností vyrábať energiu z obnoviteľných zdrojov, najmä vo forme elektrickej energie a čistého vodíka, a vyvážať ju.

               Vzhľadom na hrozbu, ktorú predstavuje nedostatok vody na vnútroštátnej a regionálnej úrovni, bude EÚ podporovať Egypt pri hospodárení s vodami, ako aj v iných oblastiach spoločného záujmu, ako sú ochrana biodiverzity, sanitácia, nakladanie s tuhým odpadom vrátane znižovania množstva priemyselných znečisťujúcich látok, nakladanie s chemikáliami a s nebezpečným odpadom a boj proti rozširovaniu púští a degradácii pôdy. Egypt a EÚ takisto skúmajú príležitosti na spoluprácu v oblasti klímy, životného prostredia a modrého hospodárstva v rámci Únie pre Stredozemie (UfM).

               EÚ a Egypt posilnia spoluprácu s cieľom prejsť na udržateľné potravinové systémy vrátane udržateľného riadenia poľnohospodárstva, rybárstva a zachovania prírodných výrobných faktorov v záujme posilnenia potravinovej bezpečnosti.

               2. Partnerstvo v oblasti zahraničnej politiky

               a) Stabilizácia spoločného susedstva a širšieho okolia

               Konflikty a krízy v oblasti Stredozemia sú hlavnou prekážkou politickej stability a udržateľného rozvoja. Kľúčovou prioritou je preto spoločné úsilie EÚ a Egypta zamerané na predchádzanie konfliktom a ich riešenie, podporu spolupráce v oblasti bezpečnosti, zmierňovanie následkov konfliktov a riešenie ich základných príčin s cieľom chrániť našich ľudí a umožniť im prosperovať. Partnerstvo medzi EÚ a Egyptom je dôležité pre stabilitu a prosperitu Stredozemia, Blízkeho východu a Afriky a cieľom spolupráce medzi EÚ a Egyptom bude aj naďalej prispievanie k riešeniu konfliktov, budovanie mieru, prehlbovanie regionálnej hospodárskej integrácie a riešenie politických a hospodárskych výziev v týchto regiónoch.

               Vzhľadom na strategickú orientáciu partnerstva sa EÚ a Egypt zaviazali posilniť spoluprácu v oblasti zahraničnej politiky na dvojstrannej, regionálnej a medzinárodnej úrovni, najmä na úrovni OSN a multilaterálnych fór vrátane Únie pre Stredozemie, Ligy arabských štátov (LAŠ) a Africkej únie, ktorej je Egypt členom. EÚ a Egypt sa zaviazali spolupracovať aj v rámci každoročných ministerských zasadnutí medzi EÚ a južnými partnermi, ako sa navrhuje v záveroch Rady o obnovenom partnerstve s južným susedstvom – nový program pre Stredozemie. Medzi priority patrí obnovené úsilie o podporu snáh Izraelčanov a Palestínčanov dosiahnuť urovnanie v rámci mierového procesu na Blízkom východe, ktoré sa opiera o kľúčovú úlohu EÚ a Egypta v danom kontexte. Vo východnom Stredozemí posilnia Egypt a EÚ a jej členské štáty okrem iného regionálnu spoluprácu v súlade s medzinárodným právom vrátane Dohovoru Organizácie Spojených národov o morskom práve. Egypt a EÚ budú spolupracovať na vykonávaní príslušných rezolúcií Bezpečnostnej rady, najmä pokiaľ ide o mierový proces na Blízkom východe, Líbyu a Sýriu. V Egypte sa okrem toho nachádza Centrum rekonštrukcie po skončení konfliktu a centrum rozvoja Africkej únie (African Union Post-Conflict Reconstruction and Development Centre) a ústredie LAŠ, s ktorými bude EÚ naďalej prehlbovať a rozširovať spoluprácu. Okrem toho sa EÚ a Egypt budú usilovať o väčšiu spoluprácu v multilaterálnej oblasti a pri riešení hlavných regionálnych a medzinárodných výziev, ktoré majú vplyv na obe strany, medzi ktoré patria aj opatrenia v oblasti klímy.

               Vzhľadom na kľúčovú úlohu, ktorú Egypt zohráva v rámci globálneho rozvoja, ako aj jeho ďalšie ambície v tejto oblasti, bude jedným z cieľov spolupráce medzi EÚ a Egyptom rozšírenie partnerstva  EÚ a Egypta na širší región, a to aj v Afrike, v oblastiach spoločného záujmu a prostredníctvom iniciatív, ako je Aswanské fórum pre udržateľný mier a rozvoj . S cieľom chrániť bezpečnosť vody Egypta a podporovať mier a stabilitu v širšom regióne je pre EÚ a Egypt najvyššou prioritou čo najskôr dosiahnuť medzinárodnú dohodu týkajúcu sa otázky etiópskej priehrady, a to v súlade s Deklaráciou zásad z roku 2015 a medzinárodným právom. Medzinárodná dohoda založená na vyjednanej dohode prispeje k tomu, aby sa tento spor premenil na príležitosť prilákať zahraničné investície a zvýšiť stabilitu v prospech krajín regiónu a miliónov ľudí. EÚ je pripravená podporovať proces pod vedením Africkej únie v spolupráci s medzinárodnými partnermi, ku ktorým patrí aj samotná EÚ, a zohrať v ňom aktívnejšiu úlohu, ak by to bolo prínosné a žiaduce pre všetky strany, pričom ponúka svoje skúsenosti v oblasti hospodárenia so spoločnými vodami v súlade s medzinárodným právom. EÚ a Egypt okrem toho podporujú návrhy na rozvoj medziregionálnej spolupráce, a to aj trojstrannej spolupráce v Afrike.

               b) Spolupráca v oblasti krízového riadenia a reakcie na krízu

               EÚ a Egypt zintenzívnia spoluprácu, konzultácie a výmenu skúseností v oblasti krízového riadenia a predchádzania krízovým situáciám na dvojstrannej aj regionálnej úrovni, a to aj prostredníctvom káhirského medzinárodného centra pre riešenie konfliktov, udržiavanie a budovanie mieru (Cairo International Center for Conflict Resolution, Peacekeeping and Peacebuilding, CCCPA) s cieľom riešiť vo svojom spoločnom susedstve a v širšom okolí komplexné výzvy týkajúce sa mieru, stability a rozvoja, ktoré vznikli v dôsledku konfliktov, zmeny klímy, prírodných katastrof a epidémií, a to aj prostredníctvom nástroja globálneho prístupu k vakcínam proti ochoreniu COVID-19 (COVAX). Zintenzívni sa práca týkajúca sa odolnosti proti zmene klímy a adaptácie na zmenu klímy, ako aj investície do preventívnych opatrení a posilní sa spolupráca v oblasti civilnej ochrany a riadenia rizika katastrof.

                3. Posilnenie stability

               EÚ a Egypt majú spoločný cieľ, ktorým je stabilita ich spoločností a širšieho regiónu. Ľudské práva, ako aj občianske, politické, hospodárske, sociálne, pracovné a kultúrne práva, ktoré sú stanovené medzinárodným právom v oblasti ľudských práv, Zmluvou o Európskej únii a princípmi demokracie zakotvenými v egyptskej ústave, sú nevyhnutné pre stabilitu oboch strán a predstavujú spoločnú hodnotu a základný kameň moderného demokratického štátu. Egypt a EÚ opätovne potvrdzujú svoj záväzok naďalej presadzovať demokraciu, základné slobody a ľudské práva, rodovú rovnosť a rovnaké príležitosti ako ústavné práva všetkých svojich občanov a ako základ dlhodobej stability a bezpečnosti, a to v súlade so svojimi medzinárodnými záväzkami. Egypt prijal dôležité kroky zrušením výnimočného stavu v roku 2021 a vydaním egyptskej národnej stratégie v oblasti ľudských práv (2021 – 2026). V národnej stratégii s jej štyrmi oblasťami zamerania sa opätovne potvrdzuje národný cieľ Egypta realizovať všetky občianske, politické, hospodárske, sociálne a kultúrne práva s cieľom dosiahnuť v krajine stabilitu, pokrok a udržateľný rozvoj. V tomto kontexte bude EÚ podporovať Egypt v realizácii uvedených práv a cieľov.

               a)Dobrá správa vecí verejných a moderný, demokratický štát

               Egypt a EÚ opätovne potvrdzujú svoj záväzok zabezpečiť zodpovednosť, právny štát, úplné dodržiavanie ľudských práv a základných slobôd, ako aj reagovať na požiadavky svojich občanov. Tieto záväzky sú pre EÚ smerodajné, pokiaľ ide o jej ďalšiu podporu snahy Egypta posilniť kapacity štátnych inštitúcií na účely účinnej reformy verejného sektora, ako aj kapacity orgánov presadzovania práva pri zaisťovaní bezpečnosti pre všetkých. V súlade s medzinárodným právom a najlepšími postupmi EÚ a Egypt posilnia spoluprácu v oblasti modernizácie sektora justície a budovania kapacít, najmä pri uplatňovaní moderných technológií, v boji proti korupcii, podvodom, praniu špinavých peňazí a proti legalizácii príjmov z trestnej činnosti. EÚ a Egypt zvážia aj rozvoj justičnej spolupráce v trestných a občianskych veciach a rokovania o dohodách o spolupráci medzi egyptskými orgánmi presadzovania práva a orgánmi presadzovania práva EÚ. EÚ a Egypt budú spolupracovať aj na zabezpečení vysokej úrovne ochrany osobných údajov v súlade s medzinárodnými normami ochrany údajov.

               Parlamentná spolupráca medzi EÚ a Egyptom, okrem iného prostredníctvom štruktúrovaných výmen medzi parlamentnými výbormi a skupinami, zlepší koordináciu a podporí vzájomné porozumenie. EÚ bude tiež pomáhať Egyptu v jeho úsilí o plánovanie a poskytovanie verejných služieb na všetkých úrovniach, zabezpečovanie rovnakého zaobchádzania, pokiaľ ide o hospodárske, sociálne a politické príležitosti, ako aj presadzovanie sociálnej integrácie všetkých osôb.

               b) Bezpečnosť a terorizmus

               Bezpečnosť je spoločným cieľom. Terorizmus a násilný extrémizmus vedúci k terorizmu ohrozujú sociálnu štruktúru krajín na oboch stranách Stredozemného mora. Predstavujú vážnu hrozbu pre bezpečnosť a blahobyt našich občanov. Boj proti uvedeným hrozbám predstavuje spoločný cieľ EÚ a Egypta a ich spolupráca môže byť založená na komplexnom prístupe. Tak by sa riešili základné príčiny terorizmu pri plnom dodržiavaní ľudských práv a základných slobôd s cieľom úspešne bojovať proti radikalizácii a predchádzať jej a podporovať sociálno-ekonomický rozvoj. EÚ a Egypt sa zhodujú na nutnosti spolupráce pri podporovaní medzináboženského dialógu, ktorého cieľom je konsolidovať zásady ľudského bratstva maximalizáciou spoločných základov kultúry mieru a odmietnutím násilia medzi ľuďmi, presadzovať náboženskú toleranciu a chrániť slobodu náboženského vyznania a viery. EÚ a Egypt sú naďalej odhodlaní spolupracovať v boji proti extrémizmu a proti akejkoľvek forme diskriminácie vrátane islamofóbie, rasizmu a xenofóbie.

               EÚ a Egypt posilnia operačnú spoluprácu v oblastiach súvisiacich s bezpečnosťou a bojom proti terorizmu vrátane bezpečnostnej ochrany letectva a ochrannej bezpečnosti, ako aj kapacitu na predchádzanie nadnárodnej organizovanej trestnej činnosti – ako je prevádzačstvo migrantov, obchodovanie s ľuďmi vrátane detí, nedovolené obchodovanie s kultúrnymi predmetmi a reštitúcia kultúrnych objektov, s ktorými sa nedovolene obchoduje, a to v súlade s medzinárodným právom, nelegálne obchodovanie s drogami, financovanie terorizmu a pranie špinavých peňazí – a boja proti nej.

               Obe strany sa dohodli, že posilnia spoluprácu pri vykonávaní akčného programu OSN na boj proti nedovolenému obchodovaniu s ručnými a ľahkými zbraňami, napríklad prostredníctvom výmeny skúseností, výcviku a ďalších činností v oblasti budovania kapacít.

               c) Migrácia a mobilita

               EÚ a Egypt zdôrazňujú, že je dôležité pokračovať v spolupráci na spoločnom riešení výziev neregulárnej migrácie, ako aj všetkých ostatných aspektov migrácie a mobility vrátane legálnej migrácieefektívnym a účinným spôsobom v súlade s právomocami EÚ a členských štátov, prostredníctvom komplexných, prispôsobených a vzájomne prospešných partnerstiev a v duchu politického vyhlásenia zo samitu vo Vallette a spoločného akčného plánu z Valletty, ako aj so zreteľom na oznámenie Európskej komisie o Novom pakte o migrácii a azyle
                  6
               .

               EÚ bude naďalej podporovať úsilie egyptskej vlády o posilnenie jej rámca pre riadenie migrácie a azylu a o včasné mobilizovanie financovania v rámci príslušných nástrojov. EÚ víta pozitívne výsledky Egypta pri riešení neregulárnych migračných tokov a v nadväznosti na ne bude naďalej podporovať snahu tejto krajiny v oblasti predchádzania neregulárnej migrácii a boja proti nej, posilňovania riadenia hraníc, boja proti obchodovaniu s ľuďmi a prevádzačstvu, a to aj v oblasti identifikácie obetí obchodovania s ľuďmi a poskytovania pomoci týmto obetiam.

               EÚ a Egypt sa zaviazali chrániť práva migrantov, žiadateľov o azyl a utečencov pri plnom dodržiavaní ľudských práv a utečeneckého práva. EÚ sa bude usilovať podporiť a posilniť schopnosť Egypta zaručovať tieto práva a v súlade s medzinárodnými normami poskytovať ochranu a prístup k základným službám, ako je zdravotníctvo a vzdelávanie, a to aj utečencom, migrantom a žiadateľom o azyl. EÚ sa bude usilovať o posilnenie spolupráce s Egyptom v oblasti dobrovoľného presídľovania. EÚ a Egypt budú podporovať a uľahčovať spoluprácu v oblasti identifikácie, návratu vrátane asistovaného dobrovoľného návratu, readmisie a udržateľnej reintegrácie neregulárnych migrantov do ich krajiny pôvodu. EÚ a Egypt preskúmajú oblasti spolupráce týkajúce sa riadenia hraníc.

               To sa bude realizovať zároveň so spoluprácou v oblasti riešenia prvotných príčin neregulárnej migrácie a núteného vysídľovania z tretích krajín, ktorými sú najmä konflikt a nestabilita, nedostatočný rozvoj, chudoba a nezamestnanosť, a boja proti nim; a takisto prácou na odstraňovaní negatívnych vplyvov zmeny klímy a sucha. Základom bude okrem iného rozvoj sociálno-ekonomických príležitostí, najmä lepších vyhliadok pre mladých ľudí, a to prostredníctvom iniciatív na vytváranie pracovných miest v kontexte obnovy po pandémii ochorenia COVID-19.

               Riadená, bezpečná, pravidelná a zodpovedná mobilita osôb, a to aj na vzdelávacie účely, pri ktorej sa nedopustí únik mozgov, môže prispieť k rozvoju zručností a znalostí, ktoré by následne mohli prispieť k rozvoju Egypta. Môže tiež viesť k vybudovaniu udržateľných vzťahov medzi kvalifikovanou pracovnou silou v EÚ a Egypte v súlade s právomocami EÚ a členských štátov.

               III. Zásady spolupráce

               Presadzovanie ľudského činiteľa a medziľudských kontaktov posilní väzby medzi EÚ a Egyptom a vo svojom dôsledku upevní ich partnerstvo. Vzájomná zodpovednosť aj zodpovednosť voči európskym a egyptským občanom sú základným prvkom priorít partnerstva.

               Otázky spoločného záujmu by sa mali riešiť aj prostredníctvom intenzívnejšej regionálnej a subregionálnej spolupráce (juh – juh). EÚ a Egypt budú v tomto smere spoločne pracovať v rámci Únie pre Stredozemie a prostredníctvom nadácie Anny Lindhovej, najmä v otázke medzikultúrneho dialógu.

               Kultúra dialógu sa ukázala byť cenným nástrojom na posilnenie vzájomnej úcty. Zásadný význam bude mať prehĺbenie dialógu o otázkach, ako sú demokracia, ľudské práva, sociálno-ekonomický rozvoj, obchod, investície a regionálne a medzinárodné otázky spoločného záujmu. Tento dialóg zároveň poskytne prostriedky na podporu partnerstva a zhodnotenie jeho hĺbky a úspechov.

               V súlade s prioritami egyptskej vlády je prierezovou otázkou v prioritách partnerstva sústredenie sa na mladých ľudí, od ktorých závisí dlhodobá stabilita našich spoločností, a na ženy. Hlavným cieľom je posilniť ich postavenie a dať im k dispozícii právne a praktické nástroje na to, aby mohli v spoločnosti zaujať náležitú úlohu prostredníctvom svojej aktívnej účasti na hospodárskom živote a správe svojej krajiny. EÚ a Egypt si budú aj naďalej vymieňať skúsenosti v oblasti boja proti diskriminácii žien a násiliu voči nim, podpory rodovej rovnosti, začlenenia a poskytovania príležitostí pre mladých ľudí.

               EÚ a Egypt sa zhodujú v tom, že významný podiel na plnení priorít partnerstva a na transparentnej a participatívnej správe vecí verejných moderného, demokratického štátu má občianska spoločnosť, ktorá môže podporiť proces trvalo udržateľného rozvoja v Egypte. Preto budú s občianskou spoločnosťou spolupracovať na tom, aby sa dokázala účinne zapojiť do procesu hospodárskeho, politického a sociálneho rozvoja v súlade s egyptskou ústavou a príslušnými vnútroštátnymi právnymi predpismi.

               IV. Záver

               V duchu spoločnej zodpovednosti EÚ a Egypt spoločne vymedzili tieto priority partnerstva. V súvzťažnosti s preskúmaním programu pre Stredozemie a záverov Rady sa v roku 2024 plánuje preskúmanie v polovici trvania s cieľom vyhodnotiť vplyv priorít partnerstva a v prípade potreby ich upraviť. Kľúčovými orgánmi zostanú Asociačný výbor a Asociačná rada, ktoré budú vykonávať celkové hodnotenie vykonávania priorít partnerstva na ročnom základe.

                     (1)

                        JOIN(2021) 2 final

                     (2)

                        SWD(2021) 23 final

                     (3)

                        https://ec.europa.eu/neighbourhood-enlargement/news_corner/news/new-agenda-mediterranean-council-approves-conclusions-renewed-partnership-southern_en

                     (4)

                     Rezolúcia OSN 70/1 Transformujeme náš svet:

                      Agenda 2030 pre udržateľný rozvoj

                     (5)

                     https://www.consilium.europa.eu/media/47296/1011-12-20-euco-conclusions-en.pdf

                     (6)

                        COM(2020) 609 final.


               EURÓPSKA KOMISIA
            V Bruseli17. 2. 2021
            COM(2021) 63 final
            2021/0033(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie na štvrtom zasadnutí konferencie zmluvných strán Minamatského dohovoru o ortuti v súvislosti s prijatím rozhodnutí, ktorými sa zmenia prílohy A a B k uvedenému dohovoru, pokiaľ ide o produkty s prídavkom ortuti a výrobné procesy, v ktorých sa používa ortuť alebo zlúčeniny ortuti, v súlade s článkom 4 ods. 8 a článkom 5 ods. 10 uvedeného dohovoru

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie na štvrtom zasadnutí konferencie zmluvných strán Minamatského dohovoru o ortuti (ďalej len „dohoda“) v súvislosti s plánovaným prijatím rozhodnutí, ktorými sa zmenia prílohy A a B k uvedenému dohovoru. V predmetných prílohách sa stanovujú zoznamy produktov s prídavkom ortuti a výrobných procesov, v ktorých sa používa ortuť alebo zlúčeniny ortuti (ďalej len „procesy s ortuťou“), na ktoré sa vzťahujú buď dátumy ukončenia, alebo ustanovenia na reguláciu použitia ortuti
                  1
               .

               2.Kontext návrhu

               2.1.Minamatský dohovor o ortuti („dohoda“)

               Táto dohoda je hlavným medzinárodným právnym rámcom zameraným na ochranu ľudského zdravia a životného prostredia pred antropogénnymi emisiami a uvoľňovaním ortuti a jej zlúčenín do ovzdušia, vody a pôdy. Zaoberá sa celým životným cyklom ortuti od ťažby primárnej ortuti po zneškodňovanie odpadovej ortuti.

               Platnosť nadobudla 16. augusta 2017.

               Európska únia (ďalej len „Únia“) je zmluvnou stranou dohody
                  2
               , rovnako ako väčšina členských štátov
                  3
               .

               Podľa článku 4 ods. 1 dohody nemožno produkty s prídavkom ortuti uvedené v časti I prílohy A (napr. určité kompaktné žiarivky) naďalej vyrábať, dovážať a vyvážať po dátumoch ukončenia, ktoré sú v nej uvedené.

               Zmluvné strany v súlade s článkom 4 ods. 3 prijmú opatrenia na reguláciu použitia ortuti v súvislosti s produktmi s prídavkom ortuti uvedenými v časti II prílohy A.

               V súlade s článkom 5 ods. 2 sa musí v procesoch s ortuťou uvedených v časti I prílohy B (napr. výroba chlóru a hydroxidu) do dátumov ukončenia, ktoré sú v nej stanovené, prestať používať ortuť alebo zlúčeniny ortuti.

               Zmluvné strany na základe článku 5 ods. 3 prijmú opatrenia na reguláciu použitia ortuti v procesoch s ortuťou uvedených v časti II prílohy B, a to aj pokiaľ ide o konverziu na procesy bez ortuti, ak je to ekonomicky a technicky realizovateľné.

               Podľa článku 4 ods. 4, 7, 8 a článku 5 ods. 5, 9, 10 sa do 16. augusta 2022 preskúmajú prílohy A a B, pričom sa zohľadnia návrhy zmluvných strán na zmeny
                  4
                a zaslané informácie o produktoch s prídavkom ortuti a dostupných technických a ekonomických alternatívach bez prídavku ortuti, s prihliadnutím na riziká a prínosy pre životné prostredie a ľudské zdravie.

               V článkoch 26 a 27 sa stanovujú základné pravidlá týkajúce sa okrem iného predkladania návrhov na zmeny príloh k dohode zmluvnými stranami, ako aj na prijatie a nadobudnutie platnosti zmenených príloh. Návrhy na zmeny príloh musí sekretariát dohody oznámiť všetkým zmluvným stranám aspoň šesť mesiacov pred konferenciou zmluvných strán dohody, na ktorej sa navrhne ich prijatie, t. j. v tomto prípade najneskôr do 1. mája 2021. Navrhované zmenené prílohy sa prijímajú v súlade s pravidlami hlasovania stanovenými v článku 26 ods. 3 a v rozhodnutí MC-1/1 o rokovacom poriadku prijatom konferenciou zmluvných strán na jej prvom zasadnutí (24. – 29. septembra 2017)
                  5
               .

               Zmena prílohy nadobúda platnosť pre všetky zmluvné strany jeden rok po tom, ako depozitár dohody oznámi jej prijatie, s výnimkou tých zmluvných strán, ktoré vydali príslušné vyhlásenie v súlade s článkom 30 ods. 5. Keďže Únia takéto vyhlásenie nevydala, uplatňuje sa všeobecné pravidlo o nadobudnutí platnosti zmenených alebo nových príloh.

               2.2.Konferencia zmluvných strán

               Konferencia zmluvných strán plní funkcie, ktoré jej boli pridelené dohodou. Na tento účel zváži a zavedie okrem iného všetky opatrenia, ktoré môžu byť potrebné na dosiahnutie cieľov dohody, vrátane prijatia príslušných usmernení.

               Podľa článku 28 dohody a uvedeného rozhodnutia MC-1/1 má každá zmluvná strana jeden hlas. Únia si však ako organizácia regionálnej hospodárskej integrácie a v záležitostiach, ktoré patria do jej právomoci, uplatňuje svoje právo hlasovať počtom hlasov rovnajúcim sa počtu jej členských štátov, ktoré sú zmluvnými stranami dohody. Únia si nemôže uplatniť svoje hlasovacie právo, ak si svoje hlasovacie právo uplatní ktorýkoľvek z jej členských štátov a naopak.

               2.3.Pripravovaný akt konferencie zmluvných strán

               Konferencia zmluvných strán prijala na svojom treťom zasadnutí (25. – 29. novembra 2019) rozhodnutie MC-3/1
                  6
               , ktorým sa zriadila ad hoc skupina technických expertov, ktorí majú pokračovať v diskusiách o produktoch s prídavkom ortuti a procesoch s ortuťou počas obdobia medzi zasadnutiami až do jej štvrtého zasadnutia. V mandáte tejto skupiny sa požadovalo najmä zlepšenie a organizovanie informácií predkladaných zmluvnými stranami v súlade s článkom 4 ods. 4 a 7 a článkom 5 ods. 4 a 9 dohody, ktoré sa týkajú dostupnosti, technickej a ekonomickej realizovateľnosti alternatívnych produktov a procesov bez ortuti, a ich rizík a prínosov pre životné prostredie a ľudské zdravie.

               Na základe výsledkov práce expertov sa očakáva, že na štvrtom zasadnutí konferencie zmluvných strán sa v tejto veci prijme jedno alebo viac rozhodnutí (pripravované akty).

               Pripravovanými aktmi sa zmení príloha A k dohode doplnením ďalších produktov s prídavkom ortuti, v prípade ktorých sú dostupné ekonomicky a technicky realizovateľné alternatívy bez prídavku ortuti, ktoré sú prínosom pre ľudské zdravie a životné prostredie, a na ktoré sa bude vzťahovať zákaz výroby, dovozu a vývozu v stanovených dátumoch ukončenia alebo opatrenia na reguláciu použitia ortuti.

               Pripravovanými aktmi sa zmení aj príloha B k dohode doplnením procesov s ortuťou do jej časti I, v prípade ktorých sú dostupné ekonomicky a technicky realizovateľné alternatívy bez ortuti, ktoré sú prínosom pre ľudské zdravie a životné prostredie, a v ktorých sa preto do stanoveného dátumu ukončenia prestane používať ortuť.

               Pripravovanými aktmi sa zmení časť II prílohy B k dohode sprísnením jej ustanovení regulujúcich použitie ortuti na výrobu monoméru vinylchloridu, metylátu alebo etylátu sodného alebo draselného (alkoholáty) a polyuretánu a/alebo doplnením iných procesov s ortuťou so súvisiacimi požiadavkami na používanie ortuti.

               3.Pozícia, ktorá sa má zaujať v mene Únie

               Cieľom Únie je postupne ukončiť používanie ortuti na úrovni Únie a celého sveta, a to čo najskôr a najúplnejšie, ak existujú uskutočniteľné alternatívy
                  7
               . Dosiahnutie tohto cieľa si vyžaduje predovšetkým ukončenie produktov s prídavkom ortuti a konverziu procesov s ortuťou na procesy bez ortuti vždy, keď je to uskutočniteľné, technicky realizovateľné a predstavuje to prínos pre ľudské zdravie a životné prostredie.

               Pokrok na celosvetovej úrovni pri dosahovaní tohto cieľa by prispel k ambícii nulového znečistenia v záujme netoxického prostredia, ako sa uvádza v Európskej zelenej dohode
                  8
               . Takisto by prispel k vykonávaniu stratégie EÚ z roku 2020 pre chemické látky v záujme udržateľnosti
                  9
               , v rámci ktorej sa Európska komisia zaviazala udržať si vedúce postavenie na medzinárodnej úrovni, pokiaľ ide o riadne nakladanie s chemikáliami, a to aj presadzovaním noriem EÚ na celom svete.

               Preskúmanie prílohy A k dohode, v ktorej je uvedený zoznam produktov s prídavkom ortuti, na ktoré sa vzťahuje zákaz výroby, dovozu a vývozu alebo požiadavky na používanie ortuti.

               Pozícia, ktorá sa má zaujať v mene Únie, je založená na týchto prvkoch:

               Príloha II k nariadeniu (EÚ) 2017/852 o ortuti (ďalej len „nariadenie o ortuti“)
                  10
               , ktorým sa transponovala príloha A (časť I) k dohode, má širší rozsah pôsobnosti ako dohoda, keďže sa vzťahuje na viac produktov s prídavkom ortuti (napr. gombíkové batérie).

               V dokumente predloženom Úniou (marec 2020) a zaslanom v súlade s rozhodnutím MC-3/1
                  11
                sa uvádza niekoľko ďalších produktov s prídavkom ortuti, v prípade ktorých sú dostupné realizovateľné a prospešné alternatívy bez prídavku ortuti vrátane produktov, ktorých uvedenie na vnútorný trh a dovoz sú už zakázané
                  12
               ,
                  13
               , napr. v súlade so smernicou 2011/65/EÚ („RoHS“)
                  14
                a s nariadením (ES) č. 1907/2006 („REACH“)
                  15
               , no zákaz výroby a vývozu sa na ne zatiaľ nevzťahuje.

               Preskúmanie prílohy A na celosvetovej úrovni preto poskytuje viacero príležitostí na zlepšenie rovnakých podmienok po celom svete a na zníženie ďalšieho používania ortuti a súvisiaceho znečistenia:

               1.Zmenšenie rozdielov medzi existujúcim, vyspelejším právom Únie a dohodou doplnením produktov uvedených v prílohe II k nariadeniu Únie o ortuti do časti I prílohy A k dohode.

               2.Doplnenie produktov do časti I prílohy A k dohode, na ktoré sa zatiaľ nevzťahuje zákaz výroby a vývozu podľa nariadenia Únie o ortuti, no napriek tomu sa už nesmú uvádzať na trh Únie alebo sú predmetom prebiehajúceho vývoja právnych predpisov zameraného na stanovenie podobného zákazu na úrovni Únie. Ak by sa zmluvné strany rozhodli do časti II prílohy A k dohode doplniť jeden alebo viac produktov, t. j. bez stanovenia dátumov ukončenia ich používania, Únia by stále vnímala takúto politickú možnosť ako príležitosť na zmenšenie rozdielov medzi dohodou a právom Únie za predpokladu, že by sa v prípade takýchto produktov stanovili jasné opatrenia na reguláciu ortuti.

               Ak by sa zmluvné strany na štvrtom zasadnutí konferencie zmluvných strán dohodli na takýchto doplneniach a ak by ich podporila Únia, Komisia by v súlade s článkom 20 nariadenia o ortuti prijala delegovaný akt, ktorého cieľom by bolo zosúladenie prílohy II k predmetnému nariadeniu so zmenenou prílohou A k dohode.

               Pozíciou, ktorá sa má zaujať v mene Únie na štvrtom zasadnutí konferencie zmluvných strán, je tak podpora prijatia aktov zameraných na rozšírenie rozsahu pôsobnosti prílohy A k dohode na produkty s prídavkom ortuti, ktorých výroba a obchodovanie sú už zakázané v súlade s prílohou II k nariadeniu Únie o ortuti alebo ktoré sa už nesmú uvádzať na trh Únie, alebo sú predmetom prebiehajúceho vývoja právnych predpisov zameraného na stanovenie podobného zákazu na úrovni Únie, a ktoré možno nahradiť alternatívami bez prídavku ortuti, ktoré sú preukázateľne ekonomicky a technicky realizovateľné a sú prínosom z hľadiska životného prostredia a ľudského zdravia.

               Preskúmanie prílohy B k dohode, v ktorej je uvedený zoznam procesov s ortuťou, na ktoré sa vzťahuje dátum „ukončenia“ alebo požiadavky na používanie ortuti.

               Pozícia, ktorá sa má zaujať v mene Únie, je založená na týchto prvkoch:

               Článok 5 ods. 2 a 3 dohody a príloha B k dohode boli do právnych predpisov Únie, najmä pokiaľ ide o článok 7 ods. 1 a 3 nariadenia o ortuti a prílohu III k nariadeniu o ortuti, transponované prísnejším spôsobom.

               Po prvé, kým príloha B k dohode sa vzťahuje na päť konkrétnych procesov s ortuťou (výroba chlóru a hydroxidu, acetaldehydu, monoméru vinylchloridu, alkoholátov a polyuretánu), príloha III k nariadeniu o ortuti obsahuje univerzálne ustanovenie, ktorým sa od stanovených dátumov ukončenia zakazuje používanie ortuti alebo zlúčenín ortuti vo všetkých výrobných procesoch v Únii, t. j. ak sa v nich používa ako katalyzátor (od 1. januára 2018) alebo ako elektróda (od 1. januára 2022). Rozsah pôsobnosti uvedeného zákazu preto nie je podľa práva Únie presne vymedzený.

               Po druhé, hoci sa v prílohe III k nariadeniu o ortuti stanovuje niekoľko odchyľujúcich sa dátumov ukončenia v prípade výroby monoméru vinylchloridu, alkoholátov a polyuretánu, predmetné ustanovenia sú prísnejšie v porovnaní s prílohou B k dohode: V nariadení o ortuti sa skutočne zakazuje používanie ortuti ako elektródy na výrobu chlóru a alkalických hydroxidov od 11. decembra 2017, kým v dohode bol stanovený dátum ukončenia rok 2025. Okrem toho, zatiaľ čo sa v nariadení o ortuti zakazuje používanie ortuti ako katalyzátora na výrobu polyuretánu od 1. januára 2018 a na výrobu monoméru vinylchloridu od 1. januára 2022 a ako elektródy na výrobu alkoholátov od 1. januára 2028, v dohode sa stanovuje len obmedzenie používania ortuti a uvádza sa v nej, že zmluvné strany sa majú buď „zamerať na“ ukončenie tohto používania do 16. augusta 2027 (v prípade polyuretánu), alebo ukončiť takéto používanie päť rokov po tom, ako konferencia zmluvných strán stanoví, že alternatívy bez ortuti sa stali technicky a ekonomicky realizovateľnými (v prípade monoméru vinylchloridu a alkoholátov). V nariadení o ortuti sa uvádza, že súčasné výrobné kapacity alkoholátov s použitím ortuti ako elektródy sa nesmú pred dátumom ukončenia (1. január 2028) zvýšiť, kým v dohode sa neráta ani s takouto povinnosťou na zachovanie súčasného stavu v žiadnom z troch procesov s ortuťou (monomér vinylchlorid, polyuretán a alkoholáty), ani so záväzným dátumom ukončenia.

               Podobne ako preskúmanie prílohy A k dohode aj preskúmanie prílohy B poskytuje viacero príležitostí na zlepšenie rovnakých podmienok po celom svete a na zníženie priemyselného používania ortuti:

               1.Zmenšenie rozdielov medzi existujúcim, vyspelejším právom Únie a dohodou doplnením dátumov ukončenia v prípade výroby monoméru vinylchloridu, alkoholátov a polyuretánu s použitím ortuti do prílohy B k dohode, a to v súlade s acquis Únie a s ohľadom na existujúce dostupné alternatívne procesy bez ortuti, ktoré sú technicky a ekonomicky realizovateľné, ako sa uvádza v dokumente predloženom Úniou v marci 2020 podľa rozhodnutia MC-3/1.

               2.Zahrnutie univerzálneho ustanovenia do prílohy B k dohode vzťahujúceho sa na všetky existujúce procesy s ortuťou spolu s dátumami ukončenia.

               3.Zahrnutie ustanovenia do prílohy B k dohode, ktorým sa zakáže akékoľvek zvýšenie výrobných kapacít procesov s ortuťou do dátumov ukončenia, ktoré stanovia zmluvné strany.

               Pozíciou, ktorá sa má zaujať v mene Únie na štvrtom zasadnutí konferencie zmluvných strán, je tak podpora prijatia aktov zameraných na zahrnutie dátumu ukončenia v prípade všetkých procesov s ortuťou a sprísnenie ustanovení, ktorými sa reguluje používanie ortuti, a to najmä doplnením povinnosti nezvyšovať výrobné kapacity do príslušného dátumu ukončenia.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  16
               .

               4.1.2.Uplatnenie na tento prípad

               Konferencia zmluvných strán je orgán zriadený dohodou, konkrétne Minamatským dohovorom o ortuti.

               Akty, ktoré má konferencia zmluvných strán prijať, predstavujú akty s právnymi účinkami, pretože zmluvné strany dohody by museli prijať opatrenia na zaistenie ich vykonávania a dodržiavania.

               Pripravované akty nedopĺňajú ani nemenia inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaných aktov sa týkajú ochrany životného prostredia a ľudského zdravia.

               Hmotnoprávnym základom navrhovaného rozhodnutia je preto článok 192 ods. 1 ZFEÚ.

               4.3.Záver

               Právnym základom navrhovaného rozhodnutia by mal byť článok 192 ods. 1 ZFEÚ v spojení s článkom 218 ods. 9 ZFEÚ.

               2021/0033 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie na štvrtom zasadnutí konferencie zmluvných strán Minamatského dohovoru o ortuti v súvislosti s prijatím rozhodnutí, ktorými sa zmenia prílohy A a B k uvedenému dohovoru, pokiaľ ide o produkty s prídavkom ortuti a výrobné procesy, v ktorých sa používa ortuť alebo zlúčeniny ortuti, v súlade s článkom 4 ods. 8 a článkom 5 ods. 10 uvedeného dohovoru

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 192 ods. 1 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Minamatský dohovor o ortuti
                  17
                (ďalej len „dohoda“) bol uzavretý Úniou rozhodnutím Rady (EÚ) 2017/939
                  18
                a nadobudol platnosť 16. augusta 2017.

               (2)V súlade s rozhodnutím MC-1/1 o rokovacom poriadku, ktorý prijala konferencia zmluvných strán dohody na svojom prvom zasadnutí, zmluvné strany vynaložia maximálne úsilie na dosiahnutie dohody o všetkých podstatných záležitostiach formou konsenzu.

               (3)Očakáva sa, že konferencia zmluvných strán dohody na svojom štvrtom zasadnutí 1. – 5. novembra 2021 prijme jedno alebo viacero rozhodnutí (ďalej len „navrhované rozhodnutia“), ktorými sa zmení príloha A k dohode, ktorá obsahuje zoznam produktov s prídavkom ortuti, na ktoré sa vzťahuje buď zákaz výroby, dovozu a vývozu od stanoveného dátumu, alebo opatrenia na reguláciu ortuti, a/alebo príloha B k dohode, ktorá obsahuje zoznam výrobných procesov, v ktorých sa používa ortuť alebo zlúčeniny ortuti (ďalej len „procesy s ortuťou“), na ktoré sa vzťahuje povinnosť ukončiť používanie ortuti k stanovenému dátumu alebo požiadavky na reguláciu ortuti.

               (4)Navrhovanými rozhodnutiami by sa rozšíril rozsah pôsobnosti prílohy A k dohode na ďalšie produkty s prídavkom ortuti s príslušnými dátumami ukončenia alebo opatreniami na reguláciu ortuti.

               (5) V prílohe II k nariadeniu (EÚ) 2017/852
                  19
               , ktorou sa do práva Únie transponuje príloha A k dohode, sa už uvádza viac produktov s prídavkom ortuti a na ďalšie produkty s prídavkom ortuti sa vzťahuje buď zákaz uvádzať ich na vnútorný trh podľa právnych predpisov Únie, alebo prebiehajúci vývoj právnych predpisov na úrovni EÚ zameraný na stanovenie takéhoto zákazu.

               (6)Navrhovanými rozhodnutiami by sa rozšíril rozsah pôsobnosti prílohy B k dohode zahrnutím dátumov ukončenia v prípade procesov s ortuťou, ktoré sú v nej uvedené, a/alebo doplnením ďalších procesov s ortuťou v kombinácii s dátumami ukončenia, a/alebo sprísnením jej požiadaviek na reguláciu ortuti v predmetných procesoch.

               (7) V prílohe III k nariadeniu (EÚ) 2017/852, ktorou sa do práva Únie transponuje príloha B k dohode, sa uvádza viac procesov s ortuťou a stanovujú sa v nej dátumy ukončenia v prípade všetkých predmetných procesov.

               (8)Je vhodné stanoviť pozíciu, ktorá sa má zaujať v mene Únie na konferencii zmluvných strán dohody, keďže navrhované rozhodnutia budú mať v prípade schválenia právne účinky, pretože zmluvné strany dohody budú musieť prijať opatrenia na ich vykonávanie na vnútroštátnej a/alebo regionálnej úrovni.

               (9)Únia významne prispela k vypracovaniu ustanovení dohody o produktoch s prídavkom ortuti a procesoch s ortuťou a k práci expertov v období medzi zasadnutiami, ktorá sa začala na základe rozhodnutia MC-3/1
                  20
                prijatého konferenciou zmluvných strán dohody na jej treťom zasadnutí a ktorá viedla k navrhovaným rozhodnutiam.

               (10)Únia by mala podporiť prijatie rozhodnutí konferencie zmluvných strán dohody, ktoré umožňujú zmenšiť rozdiely medzi právom Únie a dohodou a ktoré sú zamerané na rozšírenie rozsahu pôsobnosti dohody na produkty s prídavkom ortuti, ktorých uvádzanie na trh Únie je už zakázané alebo na ktoré sa vzťahuje prebiehajúci vývoj právnych predpisov zameraný na stanovenie podobného zákazu na úrovni Únie, v súlade s cieľom Únie ukončiť používanie ortuti a zlúčenín ortuti vždy, keď je to možné.

               (11)Únia by mala podporiť aj prijatie rozhodnutí konferencie zmluvných strán dohody, ktoré umožňujú zmenšiť rozdiely medzi právom Únie a dohodou zabezpečením toho, aby procesy s ortuťou, ktoré sú už zohľadnené v nariadení (EÚ) 2017/852, podliehali ukončeniu do stanovených dátumov alebo prísnejším požiadavkám na reguláciu používania ortuti,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na štvrtom zasadnutí konferencie zmluvných strán dohody, je podporiť i) prijatie rozhodnutí, ktorými sa zmenia prílohy A a B k dohode a ktorými by sa zmenšili rozdiely medzi právom Únie a dohodou, a ii) prijatie rozhodnutí, ktorými sa zmení príloha A uplatnením celosvetového zákazu výroby produktov s prídavkom ortuti, ktoré sa už nesmú alebo v blízkej budúcnosti sa nebudú môcť uvádzať na trh Únie, a obchodovania s nimi, a stanovením dátumov ukončenia alebo prísnejších požiadaviek na procesy s ortuťou.

               Článok 2

               S ohľadom na vývoj na štvrtom zasadnutí konferencie zmluvných strán dohody môžu zástupcovia Únie po porade s členskými štátmi na základe koordinácie na mieste, a to bez toho, aby k tomu Rada vydávala ďalšie rozhodnutie, odsúhlasiť ďalšie úpravy pozície uvedenej v článku 1.

               Článok 3

               Toto rozhodnutie je určené Komisii.

               V Bruseli

                        Za Radu

                     predseda

                     (1)

                        Na účely tohto dokumentu sa výraz „regulácia použitia ortuti“ všeobecne vzťahuje na požiadavky, akými sú napr. požiadavky stanovené v častiach II príloh A a B k Minamatskému dohovoru o ortuti.

                     (2)

                        Rozhodnutie Rady (EÚ) 2017/939 z 11. mája 2017 o uzavretí Minamatského dohovoru o ortuti v mene Európskej únie (Ú. v. EÚ L 142, 2.6.2017, s. 4).

                     (3)

                        Minamatský dohovor o ortuti ratifikovalo k 16. novembru 2020 dvadsaťštyri členských štátov, a to Belgicko, Bulharsko, Cyprus, Česká republika, Dánsko, Estónsko, Fínsko, Francúzsko, Grécko, Holandsko, Chorvátsko, Írsko, Litva, Lotyšsko, Luxembursko, Maďarsko, Malta, Nemecko, Portugalsko, Rakúsko, Rumunsko, Slovensko, Slovinsko a Švédsko.

                     (4)

                        „Zmluvné strany“ sú na účely tohto dokumentu zmluvné strany dohovoru o ortuti.

                     (5)

                        Rozhodnutie MC-1/1 Rokovací poriadok, UNEP/MC/COP1/Dec. 1, dostupné na adrese:
                  http://www.mercuryconvention.org/Meetings/COP1/Decisions/tabid/8648/language/en-US/Default.aspx
                  .

                     (6)

                        Rozhodnutie MC-3/1 Preskúmanie príloh A a B, UNEP/MC/COP3/Dec. 1, dostupné na adrese:
                  http://www.mercuryconvention.org/Meetings/COP3/Decisions/tabid/8654/language/en-US/Default.aspx
                  .

                     (7)

                        Pozri
                  Závery Rady „Preskúmanie stratégie Spoločenstva týkajúcej sa ortuti“, 14. marec 2011
                  .

                     (8)

                        Oznámenie Komisie z 11. 12. 2019, Európska zelená dohoda, COM(2019) 640 final.

                     (9)

                        Oznámenie Komisie „Chemikálie – stratégia udržateľnosti: Na ceste k životnému prostrediu bez toxických látok“ COM(2020) 667 final zo 14. 10. 2020.

                     (10)

                        Nariadenie Európskeho parlamentu a Rady (EÚ) 2017/852 zo 17. mája 2017 o ortuti a o zrušení nariadenia (ES) č. 1102/2008 (Ú. v. EÚ L 137, 24.5.2017, s. 1).

                     (11)

                        Submission from the EU on mercury-added products and manufacturing processes using mercury or mercury compounds (Dokument predložený EÚ týkajúci sa produktov s prídavkom ortuti a výrobných procesov, v ktorých sa používa ortuť alebo zlúčeniny ortuti) (marec 2020), dostupné na adrese:
                  http://www.mercuryconvention.org/Portals/11/documents/meetings/COP4/submissions/EU_AnnexAB.pdf
                  .

                     (12)

                        Pojem „uvedenie na vnútorný trh“ zahŕňa „dovoz“ podľa právnych predpisov EÚ, ktorými sa upravuje uvedenie produktov s prídavkom ortuti na trh.

                     (13)

                        Úplný zoznam príslušných právnych predpisov EÚ je k dispozícii v pracovnom dokumente útvarov Komisie s názvom „Impact Assessment: Ratification and Implementation by the EU of the Minamata Convention on Mercury Accompanying the document Proposal for a Regulation of the European Parliament and of the Council on mercury, and repealing Regulation (EC) No 1102/2008“ [Posúdenie vplyvu: Ratifikácia a vykonávanie Minamatského dohovoru o ortuti zo strany EÚ, ktoré je sprievodným dokumentom k návrhu nariadenia Európskeho parlamentu a Rady o ortuti a o zrušení nariadenia (ES) č. 1102/2008] [SWD(2016) 017 final z 2. 2. 2016].

                     (14)

                        Smernica Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (Ú. v. EÚ L 174, 1.7.2011, s. 88).

                     (15)

                        Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).

                     (16)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (17)

                        Overená kópia Minamatského dohovoru o ortuti je dostupná na:
                  https://treaties.un.org/doc/Treaties/2013/10/20131010%2011-16%20AM/CTC-XXVII-17.pdf
                  .

                     (18)

                        Rozhodnutie Rady (EÚ) 2017/939 z 11. mája 2017 o uzavretí Minamatského dohovoru o ortuti v mene Európskej únie (Ú. v. EÚ L 142, 2.6.2017, s. 4).

                     (19)

                        Nariadenie Európskeho parlamentu a Rady (EÚ) 2017/852 zo 17. mája 2017 o ortuti a o zrušení nariadenia (ES) č. 1102/2008 (Ú. v. EÚ L 137, 24.5.2017, s. 1).

                     (20)

                        Rozhodnutie MC-3/1 Preskúmanie príloh A a B, UNEP/MC/COP3/Dec. 1, dostupné tu:
                  http://www.mercuryconvention.org/Meetings/COP3/Decisions/tabid/8654/language/en-US/Default.aspx
                  £
                  .